สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 12 ม.ค.60
13 ม.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (12 ม.ค.) เนื่องจากนักลงทุนผิดหวังต่อการแถลงข่าวของนายโดนัลด์ ทรัมป์ ว่าที่ประธานาธิบดีสหรัฐ ซึ่งไม่ได้เปิดเผยรายละเอียดเกี่ยวกับมาตรการกระตุ้นเศรษฐกิจ นอกจากนี้ นักลงทุนยังระมัดระวังการซื้อขายก่อนที่บริษัทรายใหญ่ของสหรัฐจะเปิดเผยผลประกอบการในสัปดาห์นี้
ดัชนีเฉลี่ยอุตสาหกรรมดาวโจนส์ปิดที่ 19,891.00 จุด ลดลง 63.28 จุด หรือ -0.32% ดัชนี NASDAQ ปิดที่ 5,547.49 จุด ลดลง 16.16 จุด  หรือ -0.29% ดัชนี S&amp;P500 ปิดที่ 2,270.44 จุด ลดลง 4.88 จุด หรือ -0.21%
 
ตลาดหุ้นยุโรปปิดลบ เมื่อคืนนี้ (12 ม.ค.) โดยได้รับแรงกดดันจากการร่วงลงของหุ้นกลุ่มเวชภัณฑ์ หลังจากนายโดนัลด์ ทรัมป์ ว่าที่ประธานาธิบดีสหรัฐ ได้กล่าวโจมตีอุตสาหกรรมยา ในระหว่างการแถลงข่าวต่อสื่อมวลชนเมื่อวันพุธที่ผ่านมา
ดัชนี Stoxx Europe 600 ลดลง 0.4% ปิดที่ 363.40 จุด
ดัชนี CAC-40 ตลาดหุ้นฝรั่งเศสปิดที่ 4,863.97 จุด ลดลง 24.74 จุด หรือ -0.51% ดัชนี DAX ตลาดหุ้นเยอรมันปิดที่ 11,521.04 จุด ร่วงลง 125.13 จุด หรือ -1.07% ดัชนี FTSE 100 ตลาดหุ้นลอนดอนปิดที่ 7,292.37 จุด เพิ่มขึ้น 1.88 จุด หรือ +0.03%
 
ตลาดหุ้นลอนดอนปิดขยับขึ้น เมื่อวานนี้ (12 ม.ค.) โดยดัชนี FTSE 100 ทำสถิติปิดบวกต่อเนื่อง 12 วันทำการ โดยได้แรงหนุนในช่วงท้ายจากหุ้นกลุ่มวัสดุพื้นฐาน ซึ่งสกัดการร่วงลงของหุ้นกลุ่มค้าปลีก  
ดัชนี FTSE 100 ตลาดหุ้นลอนดอนปิดเพิ่มขึ้น 1.88 จุด หรือ 0.03% แตะที่ 7,292.37 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก คืนนี้ (12 ม.ค.) หลังจากมีรายงานว่ากลุ่มประเทศผู้ส่งออกน้ำมัน (โอเปก) ได้เริ่มปรับลดกำลังการผลิต
สัญญาน้ำมันดิบ WTI ส่งมอบเดือนก.พ.เพิ่มขึ้น 76 เซนต์ หรือ 1.5% ปิดที่ 53.01 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค.เพิ่มขึ้น 91 เซนต์ หรือ 1.7% ปิดที่ 56.01 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (12 ม.ค.) โดยทองคำยังคงได้แรงหนุนจากการอ่อนค่าของสกุลเงินดอลลาร์สหรัฐ หลังจากที่นายโดนัลด์ ทรัมป์ ว่าที่ประธานาธิบดีของสหรัฐไม่ได้เปิดเผยรายละเอียดที่ชัดเจนเกี่ยวกับนโยบายกระตุ้นเศรษฐกิจ ในระหว่างการแถลงข่าวต่อสื่อมวลชนเป็นครั้งแรกเมื่อวันพุธที่ผ่านมา
สัญญาทองคำตลาด COMEX (Commodity Exchange)  ส่งมอบเดือนก.พ.เพิ่มขึ้น 3.2 ดอลลาร์ หรือ 0.27% ปิดที่ 1,199.80 ดอลลาร์/ออนซ์
สัญญาโลหะเงินส่งมอบเดือนมี.ค.ลดลง 0.3 เซนต์ หรือ 0.02% ปิดที่ 16.825ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 8.3 ดอลลาร์ หรือ 0.85% ปิดที่ 984.70 ดอลลาร์/ออนซ์
สัญญาพัลลาเดียมส่งมอบเดือนมี.ค.พุ่งขึ้น 11.35 ดอลลาร์ หรือ 1.5% ปิดที่ 765.25 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักเกือบทั้งหมด ในการซื้อขายที่ตลาดนิวยอร์กเมื่อคืนนี้ (12 ม.ค.) ขณะที่ตลาดขาดปัจจัยกระตุ้นหลังจากที่นักลงทุนผิดหวังกับการแถลงข่าวครั้งแรกของนายโดนัลด์ ทรัมป์ ว่าที่ประธานาธิบดีสหรัฐ ซึ่งเขาไม่ได้เปิดเผยรายละเอียดที่ชัดเจนเกี่ยวกับนโยบายการค้า มาตรการกระตุ้นเศรษฐกิจ รวมไปถึงนโยบายด้านภาษี
ดอลลาร์อ่อนค่าลงเมื่อเทียบกับเยน ที่ระดับ 114.27 เยน จากระดับ 115.07 เยน และอ่อนค่าลงเมื่อเทียบกับฟรังก์สวิส ที่ระดับ 1.0093 ฟรังก์สวิส จากระดับ 1.0124 ฟรังก์สวิส 
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0638 ดอลลาร์ จากระดับ 1.0601 ดอลลาร์ ในขณะที่ปอนด์อ่อนค่าลงแตะ 1.2169 ดอลลาร์จากระดับ 1.2232 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7504 ดอลลาร์ จากระดับ 0.7453 ดอลลาร์ 